text: Апісваючы ў кнізе «Задыяк на зямлі» будскі абраз Маці Божай, як пра пры­клад цудоўнага ўздзеяння, гвардыян будскага кляштара Элеўтэрый Зеляевіч апавядае пра пераход з кальвінізму ў каталіцтва падстолія мінскага ваяводства Юрыя Зяновіча, пані Пузынінай, Тэадора Катарэвіча з Полацкага ваяводства (1650 г.), сведкам чаго быў ён сам. Аўтар з жалем адзначае, што даўнейшыя сведчанні аб ласках абраза, напісаныя на паперы, былі прыклеены на сцены драўлянага касцёла і многія прапалі, калі яго хутка і неашчадна разабралі. Тым не менш Зеляевічу ўдалося апісаць 42 цудоўныя аздараўленні ад розных хваробаў і няшчасных выпадкаў праз ахвяраванне будскаму абразу.